เจ้าหญิงมาร์กาเรเทอแห่งปรัสเซีย

**เจ้าหญิงมาร์กาเรเทอแห่งปรัสเซีย** หรือ **มาร์กาเรเทอ เบียทริซ ฟีโอดอรา** (; 22 เมษายน ค.ศ. 1872 - 22 มกราคม ค.ศ. 1954) เป็นพระธิดาองค์เล็กในจักรพรรดิฟรีดริชที่ 3 แห่งเยอรมนี และ เจ้าหญิงวิกตอเรีย พระราชกุมารี พระราชธิดาในสมเด็จพระราชินีนาถวิกตอเรียและเจ้าชายอัลเบิร์ต พระราชสวามี

เจ้าหญิงมาร์กาเรเทอ  หรือที่รู้จักในหมู่พระประยูรญาติว่า "มอสซี่" ประสูติในวันที่ 22 เมษายน พ.ศ. 1872 ณ เมืองพอตสดัม ประเทศเยอรมนี โดยเป็นพระธิดาพระองค์เล็กที่สุดในบรรดาพระโอรสและธิดาทั้งแปดองค์ พระองค์ทรงใกล้ชิดกับพระชนนีและชื่นชอบความเป็นอังกฤษเช่นเดียวกับพระภคินีทั้งสองคือ เจ้าหญิงวิกตอเรีย และ เจ้าหญิงโซฟี

## การอภิเษกสมรส

เจ้าหญิงทรงอภิเษกสมรสเมื่อวันที่ 25 มกราคม ค.ศ. 1893 ณ เมืองแพงเคอร์ รัฐชเลสวิช-โฮลไชตน์ กับ เจ้าชายเฟรเดอริก ชาร์ลแห่งเฮสส์ หรือ "ฟิสชี" ที่ต่อมาทรงดำรงตำแหน่งเป็นเจ้าผู้ครองรัฐแห่งเฮสส์-คาสเซิลและได้รับเลือกเป็นสมเด็จพระราชาธิบดีแห่งฟินแลนด์ พระองค์เป็นพระญาติคนหนึ่งของเจ้าหญิง โดยที่พระชนนีก็ทรงเป็นเจ้าหญิงปรัสเซียพระองค์หนึ่งด้วย ถือได้ว่าเป็นการอภิเษกสมรสที่มีความสุขเป็นอย่างมาก ทั้งสองพระองค์มีพระโอรสหกพระองค์ โดยเป็นฝาแฝดสองคู่ ดังนี้ 

* เจ้าชายฟรีดริช วิลเฮล์มแห่งเฮสส์-คาสเซิล (ฟรีดริช วิลเฮล์ม ซิกิสมุนด์ วิคตอร์; 23 พฤศจิกายน ค.ศ. 1893 - 12 กันยายน ค.ศ. 1916) สิ้นพระชนม์ขณะปฏิบัติหน้าที่ในสงครามโลกครั้งที่ 1
* เจ้าชายแม็กซิมิเลียนแห่งเฮสส์-คาสเซิล (แม็กซิมิเลียน ฟรีดริช วิลเฮล์ม จอร์จ เอดวาร์ด; 20 ตุลาคม ค.ศ. 1894 - 13 ตุลาคม ค.ศ. 1914) สิ้นพระชนม์ขณะปฏิบัติหน้าที่ในสงครามโลกครั้งที่ 1
* เจ้าชายฟิลิปป์แห่งเฮสส์ (6 พฤศจิกายน ค.ศ. 1896 - 25 ตุลาคม ค.ศ. 1980) 
** เสวยราชสมบัติเป็นเจ้าชายครองรัฐแห่งเฮสส์เมื่อวันที่ 28 พฤษภาคม ค.ศ. 1940 ภายหลังจากการสิ้นพระชนม์ของพระชนก
** อภิเษกสมรสวันที่ 23 กันยายน ค.ศ. 1925 ณ ปราสาทรักโกนิจี ใกล้เมืองตูริน กับ เจ้าหญิงมาฟาลดา มาเรีย เอลิซาเบ็ตตา แอนนา โรมานาแห่งซาวอย (19 พฤศจิกายน ค.ศ. 1902 - 28 สิงหาคม ค.ศ. 1944) พระราชธิดาในสมเด็จพระราชาธิบดีวิกเตอร์ เอ็มมานูเอลที่ 3 แห่งอิตาลี
* เจ้าชายโวล์ฟกังแห่งเฮสส์ (วอล์ฟกัง โมริตซ์; 6 พฤศจิกายน ค.ศ. 1896 - 12 กรกฎาคม ค.ศ. 1989) 
** เป็นพระราชปนัดดาในสมเด็จพระบรมราชินีนาถวิกตอเรีย ที่ประสูติในรัชกาลของพระองค์และทรงดำรงพระชนม์ชีพอยู่เป็นพระองค์สุดท้าย
** อภิเษกสมรสครั้งแรกเมื่อในวันที่ 17 กันยายน ค.ศ. 1924 ณ ปราสาทซาเล็ม เมืองซาเล็ม กับ เจ้าหญิงมารี อเล็กซานดรา ไธรา วิคตอเรีย หลุยส์ คาโรลา ฮิลดาแห่งบาเดิน (1 สิงหาคม ค.ศ. 1902 - 29 มกราคม ค.ศ. 1944)
** อภิเษกสมรสครั้งที่สองวันที่ 7 กันยายน ค.ศ. 1948 ณ เมืองแฟรงค์เฟิร์ต กับ อ็อตติลี เมิลเลอร์ (24 มิถุนายน ค.ศ. 1903 - 4 พฤศจิกายน ค.ศ. 1991)
* เจ้าชายริชาร์ดแห่งเฮสส์-คาสเซิล (ริชาร์ด วิลเฮล์ม เลโอโพลด์; 14 พฤษภาคม ค.ศ. 1901 - 11 กุมภาพันธ์ ค.ศ. 1969)
* เจ้าชายคริสตอฟแห่งเฮสส์-คาสเซิล (คริสตอฟ แอร์นส์ เอากุสต์; 14 พฤษภาคม ค.ศ. 1901 - 7 ตุลาคม ค.ศ. 1943)
** อภิเษกสมรสเมื่อวันที่ 15 ธันวาคม ค.ศ. 1930 ณ เมืองครอนแบร์ก กับ เจ้าหญิงโซฟีแห่งกรีซและเดนมาร์ก (26 มิถุนายน ค.ศ. 1914 - 24 พฤศจิกายน ค.ศ. 2001) พระภคินีในเจ้าชายฟิลิป ดยุคแห่งเอดินเบอระ

ครอบครัวของเจ้าหญิงมาร์กาเรเทอมีลักษณะพิเศษในหมู่พระราชสันตติวงศ์ในสมเด็จพระราชินีนาถวิกตอเรีย กล่าวคือ พระองค์มีพระโอรสหกพระองค์ ด้วยการทรงพระครรภ์สี่ครั้ง โดยมีพระโอรสฝาแฝดจำนวนสองคู่คือ เจ้าชายฟิลิปและเจ้าชายวอล์ฟกัง กับ เจ้าชายริชาร์ดและเจ้าชายคริสตอฟ

ทั้งเจ้าชายฟรีดริช วิลเฮ็ล์มและเจ้าชายแม็กซิมิเลียนทรงรับราชการทหารและสิ้นพระชนม์ในระหว่างสงครามโลกครั้งที่ 1 เจ้าชายแม็กซิมิเลียนทรงปฏิบัติราชการใกล้กับเมืองแอซเน เมื่อทรงได้รับบาดเจ็บสาหัส หลังจากนั้นไม่นานพระองค์ก็สิ้นพระชนม์และพระศพถูกฝังอย่างลับ ๆ ในหมู่บ้านใกล้กับเมืองแคสเทรอโดยพวกชาวบ้านซึ่งรู้ว่าพระองค์เป็นพระราชนัดดาในสมเด็จพระจักรพรรดิแห่งเยอรมนี บาทหลวงปฏิเสธที่จะบอกสถานที่ของหลุมศพจนกระทั่งพวกเยอรมันได้ออกจากประเทศเบลเยียมและจ่ายค่าปฏิกรรมสงครามแล้ว เจ้าชายวอล์ฟกัง ซึ่งเป็นพระอนุชาของเจ้าชายแม็กซิมิเลียนได้ร้องอุทธรณ์ขอความช่วยเหลือจากหน่วยงานของอังกฤษและในที่สุดหลังจากคำขอเสร็จสิ้น พระศพของเจ้าชายก็ถูกนำกลับมายังสุสานประจำครอบครัว ส่วนเจ้าชายฟรีดริช วิลเฮล์มซึ่งเป็นพระเชษฐาองค์โตสิ้นพระชนม์ในอีกสองปีต่อมาที่เมืองคาราออร์มาน ประเทศโรมาเนีย

## ราชบัลลังก์แห่งฟินแลนด์

ในปี ค.ศ. 1918 พระสวามีของเจ้าหญิงมาร์กาเรเทอทรงตอบรับข้อเสนอการครองราชบัลลังก์แห่งฟินแลนด์ แต่ก็เนื่องจากความอับโชคของเยอรมันระหว่างสงครามโลกครั้งที่ 1 ทำให้ทรงสละราชสิทธิ์ภายในเวลาไม่นาน เจ้าหญิงคงจะได้เป็นสมเด็จพระราชินีแห่งฟินแลนด์ โดยที่พระมเหสีของประมุขแห่งฟินแลนด์องค์ก่อนคือ สมเด็จพระจักรพรรดินีอเล็กซานดรา เฟโอโดรอฟนาแห่งรัสเซีย ซึ่งเป็นพระญาติชั้นที่หนึ่งของพระองค์ โดยทรงดำรงพระอิสริยยศเป็นแกรนด์ดัชเชสพระชายาแห่งฟินแลนด์ ในเวลาต่อมา พระสวามีทรงดำรงพระอิสริยยศเป็นประมุขแห่งราชวงศ์เฮสส์-คาสเซิล สืบต่อจากพระเชษฐา

## ปลายพระชนม์ชีพ

เจ้าหญิงมาร์กาเรเทอ หรือ มอสซี่ สิ้นพระชนม์เมื่อวันที่ 22 มกราคม ค.ศ. 1954 ณ เมืองเชินแบร์ก ใกล้กับเมืองครอนแบร์ก ภายหลังการเสด็จสวรรคตของสมเด็จพระราชินีนาถวิกตอเรีย พระบรมราชอัยยิกา ในวันเดียวกันนี้เมื่อ 53 ปีก่อน และเป็นพระราชธิดาในสมเด็จพระจักรพรรดิฟรีดริชที่ 3 ที่สิ้นพระชนม์เป็นพระองค์สุดท้าย สิริพระชันษา 81 ปี 9 เดือน

## พระอิสริยยศ

* 22 เมษายน ค.ศ. 1872 - 25 มกราคม ค.ศ. 1893: สมเด็จเจ้าฟ้าหญิงมาร์กาเรเทอแห่งปรัสเซีย (Her Royal Highness Princess Margarete of Prussia) 
* 25 มกราคม ค.ศ. 1893  - 15 มีนาคม ค.ศ. 1925: สมเด็จเจ้าฟ้าหญิงฟรีดริช คาร์ลแห่งเฮสส์-คาสเซิล (Her Royal Highness Princess Friedrich Karl of Hesse-Cassel)
* 15 มีนาคม ค.ศ. 1925 - 28 พฤษภาคม ค.ศ. 1940: สมเด็จเจ้าฟ้าหญิงพระชายาแห่งเฮสส์-คาสเซิล (Her Royal Highness Landgravine of Hesse-Cassel)
* 20 พฤษภาคม ค.ศ. 1940 - 22 มกราคม ค.ศ. 1954: สมเด็จเจ้าฟ้าหญิงพระชายาม่ายแห่งเฮสส์-คาสเซิล (Her Royal Highness Dowager Langravine of Hesse-Cassel)

## อ้างอิง

* Eilers, Marlene A., *Queen Victoria’s Descendants*, Rosvall Royal Books, Falköping, 1997, 2nd Edition.

 
มาร์กาเรเทอแห่งปรัสเซีย
หมวดหมู่:สมเด็จพระราชินี
หมวดหมู่:บุคคลจากรัฐบรันเดินบวร์ค
หมวดหมู่:ราชวงศ์โฮเอินท์ซ็อลเลิร์น
หมวดหมู่:ตระกูลเฮสส์-คาสเซิล
หมวดหมู่:พระราชบุตรในจักรพรรดิฟรีดริชที่ 3 แห่งเยอรมนี
หมวดหมู่:พระราชธิดาในสมเด็จพระจักรพรรดิ
หมวดหมู่:พระราชธิดาในพระมหากษัตริย์